**SAOPŠTENJE ZA MEDIJE**

**Portal Gradnja raspisuje konkurs za modularnu prefabrikovanu kuću**

Povodom 15 godina od osnivanja, portal **Gradnja.rs** raspisuje regionalni anketni konkurs za konceptualno rešenje **modularne prefabrikovane kuće** koja raste zajedno sa porodicom i prilagođava se njenim promenama.

U vremenu kada je brza i ekonomična gradnja ključna, modularna arhitektura nudi rešenja koja kombinuju inovaciju, fleksibilnost i efikasnost.

Inspirisan ovom idejom, konkurs ima za cilj da podstakne arhitekte i studente arhitekture da osmisle **kuću sastavljenu od** **tri osnovna modula**, koji se mogu kombinovati i dograđivati u skladu sa potrebama stanara, a od kojih može biti sagrađena kuća za manje od mesec dana.

### ****Zadatak konkursa****

Učesnici treba da projektuju modularnu prefabrikovanu kuću sa sledećim karakteristikama:

* **Osnovni modul (do 50 m² neto)** – funkcionalna jedinica pogodna za privremeni ili stalan boravak dvoje ljudi.
* **Drugi modul (do 50 m² neto)** – dodatna jedinica za širenje kuće u skladu sa rastom porodice.
* **Treći modul (do 50 m2 neto)** – dodatni prostor za hobi, relaksaciju ili druženje.

Konstrukcija može biti izrađena od drveta, čelika, betona ili njihovih kombinacija, uz inovativna rešenja u dizajnu i upotrebi materijala. Kuća treba da reflektuje okolinu u kojoj se nalazi, a lokacija može biti grad, periferija, planina, reka, more ili čak plutajuća platforma na vodi.

### ****Nagradni fond****

Ukupni nagradni fond iznosi **6.000 evra**, raspoređen na tri nagrade:

* **I nagrada:** 3.000 evra
* **II nagrada:** 2.000 evra
* **III nagrada:** 1.000 evra

Pored novčanih nagrada, pobednički radovi biće **promovisani na portalu Gradnja**, kao i na drugim stručnim i popularnim sajtovima u regionu. Dodela nagrada održaće se u junu, zajedno sa ceremonijom uručenja **Nagrade za kuću godine**.

### ****Stručni žiri****

Konkursne radove ocenjivaće stručni žiri sastavljen od renomiranih arhitekata i stručnjaka, uključujući **Sonju Brstinu** (Gradnja.rs), **Nemanju Zimonjića** (TEN Studio), **Ivicu Markovića** (Zabriskie), **Nikolu Novakovića** (Enforma - Crna Gora), **Aleksandar Đorđević** (ArdeLine).

### ****Rokovi konkursa****

* Početak konkursa: **3. april 2025.**
* Rok za dostavljanje pitanja: **15. april 2025.**
* Rok za predaju radova: **15. maj 2025.**
* Objavljivanje rezultata: **1. jun 2025.**
* Dodela nagrada i izložba najboljih radova: **12. jun 2025.**

### ****Pravila i učešće****

Konkurs je **regionalan, anketan, otvoren, jednostepeni i anoniman.**

Pravo učešća imaju **arhitekte, građevinski inženjeri i dizajneri, kao i studenti arhitekture, građevinarstva i dizajna**sa prostora bivših jugoslovenskih republika.

Radovi se predaju anonimno putem e-maila konkurs@gradnja.rs, uz ispoštovane tehničke zahteve. Prethodna registracija nije potrebna.

**Za više informacija o konkursu i načinu prijavljivanja, posetite** [www.gradnja.rs/konkurs-modularna-prefabrikovana-kuca-poziv/](https://www.gradnja.rs/konkurs-modularna-prefabrikovana-kuca-poziv/).